ભગવદ્ગોમંડલની સર્વગ્રાહીતા તેના ભૌતિક પ્રમાણથી નહીં પણ તેમાં આપેલી સામગ્રીના કારણે છે. શબ્દ જે કોઈ અર્થમાં વપરાયો હોય તે દરેક અર્થ આપવામાં આવેલ છે. ઉદાહરણ અર્થે સ્વર 'આ' સામે અર્થની એન્ટ્રી ૨૯ છે, 'આકાશ' શબ્દ સામે ૨૩ એન્ટ્રી છે. શબ્દનો અર્થ આપવા ઉપરાંત તે અર્થ સંબંધી વિશેષ માહિતી પણ આપવા યોગ્ય લાગી હોય ત્યાં આપી છે. દા.ત. 'અર્થ' શબ્દના શબ્દાર્થની ૩૨ એન્ટ્રી છે 'અર્થ'નો અર્થ પૈસો, ધન દોલત એન્ટ્રી ૧૫ સામે આપેલ છે. ત્યાં વિશેષ માહિતી આપી છે કે "અર્થ ત્રણ પ્રકારના છે; ૧. શુકલ એટલે પ્રમાણિકપણે મેળવેલ ૨. રાબલ એટલે પ્રમાણિક અને અપપ્રમાણિક બંને રીતે ભેગો કરેલ ૩. કૃષ્ણ એટલે અપ્રમાણિકપણે એકઠો કરેલ." શબ્દ સાથે ઐતિહાસિક બાબત જોડાયેલ હોય તો તે શબ્દ પછી તે સ્વતંત્ર શબ્દ તરીકે આપી તેના વિશે નોંધ આપી છે. દા.ત. 'બ્રાહ્મણી' શબ્દ. તેના પછી, અલબત્ત કક્કાવારી પ્રમાણે, યોગ્ય સ્થળે 'બ્રાહ્મણી રાજ્ય' સ્વતંત્ર શબ્દ રૂપે આપી 'હસન ગંગુએ દક્ષિણ હિંદમાં' સ્થાપેલ બ્રાહ્મણી રાજ્ય વિશે ૨૨ લીટીની નોંધ આપી છે. આવી આવી સામગ્રીની વાત બાજુએ મૂકીએ તો પણ અગત્યની વાત એ છે કે ભાષકને કોઈ પણ વિષયના શબ્દ વિશે જાણવાની જરૂર પડે કે ઉત્કંઠા થાય તો આ શબ્દકોશમાં તેને તે મળી રહેશે અને મોટેભાગે તેણે ધાર્યું હોય તેથી વિશેષ વિજ્ઞાન, વૈદક, ન્યાયતંત્ર, સ્થાપત્ય, શિલ્પ, ભૂસ્તરશાસ્ત્ર, ખગોળ, સાહિત્ય, સંગીત, ચિત્રકળા, રાગ-રાગીણી, સંગીતનાં વાદ્યો, વહાનવટુ, વેદાંત પુરાણ, તાંત્રિક શબ્દો, દેશી ઘરેણાં, પ્રાચીન અસ્ત્રશસ્ત્રો, કાપડ, પોષાક, વનસ્પતિ વગેરેને સંબંધિત શબ્દો જરૂરી સમજ અને માહિતી સહિત અહીં આપવામાં આવ્યા છે. હાથી, ઘોડા શબ્દો સામે ઘોડાઓની જુદી જુદી જાતો, ઉપરાંત તેમના શણગાર માટેના સરંજામની માહિતી આપવામાં આવી છે. તેવી જ રીતે હાથી શબ્દ સામે હાથીને શણગારવાની ચીજો વગેરેની માહિતી આપી છે. ગુજરાતમાં વસતા જુદા જુદા ધર્મના લોકો જેવા કે જૈન, ઈસ્લામ, પારસી વગેરેમાં બોલાતા વિશિષ્ટ કે ખાસ શબ્દો પણ આપવામાં આવ્યા છે. ભગવાન કૃષ્ણ અને શિવનાં હજાર નામો પણ અપાયાં છે. સૌરાષ્ટ્રની વાઘેર, આહીર, મિયાણાં જેવી જાતિઓની બોલીઓમાં વપરાતા શબ્દો એકત્ર કરી શબ્દકોશમાં સમવાયા છે.